Аԥсны
Ажәабжьқәа Sputnik Аԥсны аҟны
COVID-19, аӡы, афымца: Бжьаниеи Афон Ҿыц ахадеи еиԥылеит
© Sputnik / Бадрак Авидзба Президент Республики Абхазия Аслан Бжания и глава Нового Афона Темур Отырба
© Sputnik / Бадрак Авидзба
Аԥсны ахада Афон Ҿыц иҟазаараан Аинвестпрограммала идыргыло аобиектқәа гәеиҭеит.
АФОН Ҿыц, ԥхынҷкәын 17 - Sputnik, Бадраҟ Аҩӡба. Аслан Бжьаниеи Афон Ҿыц ахадеи еиԥылеит ԥхынҷкәын 17 рзы.
Ҭемур Оҭырба ақалақь аҿы аҭагылазаашьа бзиоуп ҳәа ахәшьара аиҭеит.
"Ақалақь аҿы апандемиа ҟалеижьҭеи ачымазара рыхьхьеит 747-ҩык, урҭ рахьтә ргәы бзиахахьеит 734-ҩык, рыԥсҭазаара иалҵит 13-ҩык", - иҳәеит иара.
Оҭырба иазгәеиҭеит цәыббрамзазы ақалақьтә хәшәтәырҭаҿы ишаарту ПЦР-анализ ахьарҭаша апункт.
"Цәыббрамзаахыс ПЦР-тест 1250-ҩык иарҭахьеит, урҭ рҟынтәи 250-ҩык ачымазара рыдбалоуп. Ус аҭагылазаашьа шәарҭам, амала алаҵа ҟазҵахьо рхыԥхьаӡара рацәам", - иҳәеит Афон ахада.
Планла сынтәатәи ақалақь абиуџьет 58 миллиони 240 нызқьмааҭ ыҟоуп. Оҭырба иажәақәа рыла, аплан 7 миллион рҟынӡа еиҳаны инагӡоуп.
17 Ԥхынҷкәын 2021, 12:44
"Ашәахтәқәа рыплан 120-130% иацны инагӡоуп. Афонтәи аҳаԥы 2021 шықәса ажьырныҳәа 1 инаркны ԥхынҷкәын 10 рҟынӡа 427 000-ҩык аҭааит, иаанашьҭит 213 миллион мааҭ ахашәала", - иҳәеит иара.
Бжьаниа дазҵааит ауааԥсыра ӡыла реиқәыршәаразы аҭагылазаашьа зеиԥшроу.
"Иахьазы проблема ыҟам, аха аамҭа-аамҭала аӡымҩангага аныԥхасҭахало ыҟоуп ", - иҳәеит Афон Ҿыц ахада.
Зҭагылазаашьа еиҳа иуадаҩу афымцалашароуп, иҳәеит Оҭырба.
"Аԥхынеиԥш аӡынгьы ахьанҭара иацымлозар иагхом. Аԥхын атуристцәа, асасааирҭақәа, акаҳуажәырҭақәа, аӡын – арԥхагақәа адыркуеит", - иҳәеит иара.
"Амшынеиқәафымцамч" адыррақәа рыла Афон 22-25% алашараз иршәоит. Бжьаниа иҳәеит ари акыр ишылаҟәу, аԥареизгара шеиҿкаатәу.
Ҭемур Оҭырба ақалақь егьырҭ апроблемақәагьы дрылацәажәеит. Иҳәеит 40 миллион мааҭ зықәхарџьу Акультура ахан аус шазымуа, ахыбра афымцалашара аамҭа-аамҭала иаиуеит.
"Уа иқәгыло ахархәагақәа рыхә дууп, иблыр рылшоит. Ацәаҳәацҵа анагара ауеит, уи азы Амшынеиқәафымцамч" адырра рыҭоуп, аха уи ахәԥса хԥа-хԥеи бжаки миллион аҭахуп", - иҳәеит Оҭырба.
Ахада иҳәеит дшазыхио Афон ҿыц ацхыраара.
17 Ԥхынҷкәын 2021, 12:17